作者:張謂
標題:同孫構免官後登薊樓
內容:昔在五陵時，年少心亦壯。嘗矜有奇骨，必是封侯相。東走到營州，投身似邊將。一朝去鄉國，十載履亭障。部曲皆武夫，功成不相讓。猶希虜塵動，更取林胡帳。去年大將軍，忽負樂生謗。北別傷士卒，南遷死炎瘴。濩落悲無成，行登薊丘上。長安三千里，日夕西南望。寒沙榆塞沒，秋水灤河漲。策馬從此辭，雲山保閑放。